b'\n_START_ARTICLE_\nSauternes\n_START_PARAGRAPH_\nSauternes er en fransk kommune med 766 indbyggere (2014) i departementet Gironde i regionen Nouvelle-Aquitaine. Den tilh\xc3\xb8rer canton Le Sud-Gironde i arrondissement Langon og er medlem af kommuneforbundet Sud Gironde. Stedet ligger ca. 40 km syd\xc3\xb8st for Bordeaux._NEWLINE_Et damskib som forliste ved F\xc3\xa6r\xc3\xb8erne er opkaldt efter Sauternes.\n_START_SECTION_\nVinavl\n_START_PARAGRAPH_\nSauternes er kendt for sine s\xc3\xb8de (edels\xc3\xbc\xc3\x9f) hvidvine og tilh\xc3\xb8rer vindistriktet Bordeaux. Kommunen er opkaldt efter vinomr\xc3\xa5det Sauternes. Kommunen Sauternes vinmarksareal er 1669 hektar. Et kendt vingods er Ch\xc3\xa2teau d\xe2\x80\x99Yquem._NEWLINE_Sauternes ligger i n\xc3\xa6rheden af floden Garonne og dens biflod Ciron. Floden har stor betydning for Sauternes, da den giver et meget lokalt klima i form af en n\xc3\xa6sten daglig morgendis, der ligger sig over floddalen og er medvirkende til at give s\xc3\xa6rdeles gode v\xc3\xa6kstbetingelser for svampen Botrytis cinerea ogs\xc3\xa5 kendt som \xc3\xa6delr\xc3\xa5d. Botrytis er godartede svampe, der bevirker at druen bliver n\xc3\xa6rmest rosinagtig f\xc3\xb8r den h\xc3\xb8stes, hvilket resulterer i en koncentreret og karakteristisk smagende vin._NEWLINE_Druerne der bruges til fremstilling af en Sauternes er Semillon kombineret med sm\xc3\xa5 m\xc3\xa6ngder Sauvignon blanc og Muscadelle. For at fremstille en Sauternes skal svampen \xc3\xa6delr\xc3\xa5d v\xc3\xa6re p\xc3\xa5 det rigtige niveau og kun de mest ber\xc3\xb8rte druer plukkes, hvilket er ensbetydende med et lavt udbytte og dermed en temmelig kostbar vin. Sauternes vinen kan drikkes alene, men kan ogs\xc3\xa5 drikkes sammen med frugtkager eller milde oste. Flere af omr\xc3\xa5dets vingodser har restaurant og overnatningsmuligheder.'